寶陀山觀音贊
作者：黄龜年
朝代：宋

paragraphs: 稽首寶陀山，觀音大菩薩。
三十二妙應，垂福於人天。
慧日廓圓明，隱微無不照。
我等由宿植，於菩薩有緣。
曩善一毫端，菩薩悉能鑒。
今茲一何幸，聯檣來寶山。
淑景德惠風，滄海如鑑凈。
朝發東秦岸，須臾達蓮宮。
僧飯洗鉢時，相與瞻遠嶠。
□□跨巨浪，側足骨毛□。
自念塵坌身，得伴清凈侶。
同聲諷密語，復念我師名。
注目渴慈光，忽覩紫金相。
崆峒石窟上，宴坐自在容。
雲霧不蔽虧，跪禮得良久。
偕來無老稚，咸識應現尊。
讚嘆且忻懼，得所未曾有。
我念現前衆，中多大福人。
久新迎我師，所禱如響應。
爲我懺衆惡，遂亦見如來。
同辦起心香，復陳一日供。
倘以昔善積，獲此大吉禎。
願敦未來因，永託如來記。
浮生如夢幻，孰處放教生。
戒殺多素羞，廣閱如來藏。
分陰實可惜，棲遲必山林。
料理般若舟，長想菩提岸。
羣生迷苦海，拯援使知津。
共發向上心，無□同佛會。